A tous ceulx qui ces presentes verront et orront, Hugues Aubriot, chevalier, garde de la prevosté de Paris, salut. Savoir faisons que pardevant Vincent Chaon et Nicolas Senebout, clers notaires jurez du roy nostre sire, de par lui establiz en son chastellet de Paris, fut present en sa propre personne noble et puissant homme Mons. Thomas, seigneur de Voudenay, chevalier, conseiller du roy nostre sire, estant enferme de corps, sain de pensée, d’oye et de bon et vray entendement, si comme il appert tant par sa face comme par ses paroles, attendant et considerant qu’il n’est chose plus certaine de la mort ne moins certaine de l’eure d’icelle, et que à toute creature humaine, par le decours du temps et de ses jours, aprouche le terme de sa vie, voulant pour ce obvier et pourveoir aux cas aventureux, et non trespasser de cest siecle intestat, et tandis que raison gouverne sa pensée et que il a bon et sain entendement, ordoner de soy et de ses biens au salut de son ame, fist, ordena, nomma et divisa en la presence et pardevant lesdiz notaires son testament et ordenance testamentoire de darreniere voulenté, ou nom du Pere, du Fils et du Saint-Esperit, en la fourme et maniere qui s’ensuit. Et premierement, il, comme vray catholique, recommanda devotement son ame à Dieu nostre creatour, à la glorieuse Vierge Marie, à Mons. saint Michel l’arcange, à Mons. saint Pierre et saint Pol et à toute la benoîte court et royaulme de paradix, et son corps, après le trespassement de lui, il voult et ordena estre directement menez, inhumez et enterrez en l’eglise Saint-Ladre d’Othun devant la chapelle de Nostre-Dame. Item, il voult et ordena que toutes ses debtes, clams et laiz soient paiez par ses executeurs cy après nommez ou par ses hoirs, se sesdiz executeurs ne le faisoient. Item, il laissa et donna au chappistre et colleige d’Othun qui seront au servisse de son sollempnel obit vint livres tournois, et voult qu’il soit fait et celebré en ladite eglise d’Othun le plus tost que faire se pourra après son enterrement. Item, audit chapistre et colleige, quatre anniversaires de pain et de vin chascun an perpetuelment: c’est assavoir à chascun quart temps, deux pains et deux pintes de vin à la messe de chappistre, à chascun chanoine present audit anniversaire, à vegilles et à la messe continuelment, à chascun chapellain present ad ce un pain et une pinte de vin, et à chascun petit corial demi pain et demie pinte de vin, tel et si convenable et à la mesure que l’en a coustume à livrer audit chappistre et voult et ordena que lesdiz anniversaires soient assiz et desja les assiet generaulment sur tous ses biens et les biens de ses hoirs, et paiez à leurs despens jusques ad ce qu’ils soient assiz convenablement et singulierement et l’assignation baillée et delivrée audit chappistre toute amortie aux coux de ses hoirs qui de ses choses faire seront tenuz toutes foiz que requis en seront dudit chappistre. Item, il laissa et donna à touz les chappellains qui diront messes pour lui en ladicte eglise d’Othun, le premier, le second et le tiers jour de son enterrement, ou que l’on celebrera sondit sollempnel obit audit chappistres deux solz tournois à chascun. Item, à tous poures qui vendront à l’aumosne le jour de son obit, à chascun par soy un blanc de cinq deniers tournois la piece. Item, l’en révolu à tel jour comme il sera fait sondit sollempnel obit, il lessa audit chappistre dix livres tournois pour une foiz pour ceux qui seront à vegilles et à la messe continuelment aidans à faire le service. Item, il voult et ordena, veult et ordene une chappelle estre fondée et douée et desja la doue et fonde en ladicte eglise de Saint-Ladre de cinquante livres tournois de rente annuelle et perpetuelle, les quiers des maintenant il assiet et veult estre assise selon la coustume ancienne de Bourgoigne en et sur sa terre d’Aligny en Bourgoigne se faire se peut bonnement, laquelle assiete il veult estre faite par preudommes et saiges baillée et delivrée tout admortie par ses executeurs ou heritiers, à leurs coux, audit chappistre et chapellain bien et convenablement au regard de sages et preudommes au proffit du chappellain d’icelle chappelle cy après nommé et de ses successeurs, et se en ladite terre d’Aligny ladite assiete ne se povoit faire entierement et convenablement pour ladite chappelle et le chappellain d’icelle, les hoirs et executeurs de lui seront tenus de la baillier et asseoir aillieurs en lieu plus convenable et prouffitable pour lesdiz chappistre et chappellain et toute amortie comme dessus est dit. Item, ledit testateur voult et ordena que quiconque tenra ladite chappelle soit tenuz de celebrer ou faire celebrer en ycelle, à l’autel de Nostre-Dame, chascun jour, perpetuelment, une messe avant l’eure de prime, pour le remede des ames de lui, de sa chiere femme et compaigne, leurs devanciers et bienfaiteurs, et pour l’intencion dudit testateur, et soit tenus de jurer chascun chappellain, qui sera institué en ycelle chappelle, de faire ou faire faire ledit service continuelment et sanz deffaut, et ou cas que deffaute y auroit que le soubz chantre de ladite eglise puisse lever sur ledit chappellain et sur les biens de ladite chappelle, pour chascun deffaut, deux gros viez dont les dix vauldront un florin de Florance, et de ce face ou face faire ledit service qui sera deffailli, et se ledit soubz chantre ne le faisoit, que ledit chappistre le puisse faire faire, et sanz grace, et que ledit chapellain des le jour dudit deffaut ne soit jamaiz receuz corial en ladicte eglise jusques ad ce qu’il ait paiez et sattifies lesdiz deffauz. Item, il voult et ordena que des le jour de sondit sollempnel obit, lesdites messes soient commancées et lesdites cinquante livres tournois de rente à chascun quart temps par ses hoirs et executeurs paiées annuelment audit chappellain, à compter un franc d’or du coing du roy, nostre sire, pour vint solz tournoiz la pièce, dont les soixante et quatre valent un marc d’or, non obstant quelconques mutacions de monnoies et ordenances contraires faites et à faire sur le cours des monnoies, jusques ad ce que ladite assignation et terre soient baillées et delivrées auxdiz chappistre et chappellain, et de ce soient chargiez ses hoirs et executeurs et un chascun d’eulx. Item, il donna et donne des maintenant ladite chappelle, pour la desservir comme dessus, à maistre Gieffroy Bracy, notaire du pape, du diocese de Chalon, demourant à Paris, et requiert audict chappistre que ad ce le receussent et de leur colleige, comme leur chappellain. Item, il ordena et voult que après le décès dudit maistre Gieffroy, ou de celui qui de lui l’auroit par permutacion, et non autrement, ladite chappelle soit donnée et conferée successivement, et toutes foiz que elle vacquera, à personnes ydoines et convenables qui seront tenus de resider en ladite eglise et y continuer le service à toutes heures avec les autres chappellains de ladite eglise, et soit faite ladite donation communement par lesdiz doien et chappistre, sanz ce que singuliers chanoines la puissent donner en leurs mois, sepmaines ou autrement, et sanz ce que aucun impetrant du pape ou autre quelconques la puissent avoir ne tenir, ne que homme qui ait cure de ames la puisse tenir. Item, il voult et ordena sadite chappelle estre garnie, par ses hoirs ou executeurs, de messel, calixe et autres aournemens convenables, appartenans à ycelle, se ja garnie n’en est de par lui. Item, il lessa au curé de Voudenay cent solz tournois pour une foiz et li prie de dire messes et oroisons pour l’ame de lui, avec un lit garni pour le droit de son pariochage. Item, audit curé et à sa dicte eglise, vint solz tournois de rente annuelle et perpetuelle amortie pour son anniversaire dont ledit curé et ses successeurs seront tenuz de celebrer annuelment et perpetuelment le jour de son obit ou faire celebrer en l’eglise de Voudenay six messes pour le salut et remede de l’ame dudit testateur. Item, il laissa et donna à tous ses hommes de toutes ses terres, tant de Voudenay comme autres qu’il a en Bourgoigne, la moitié de leurs tailles de deux ans prouchains avenir, et leur requiert pardon du temps passé, se aucun tors leur avoit faiz, et qu’il prient Dieu pour lui. Item, il laissa à touz les curez de toutes ses autres villes, dont il est seigneur, vint solz tournois pour une foiz pour dire messes et prier pour l’ame de lui. Item, à chascun hostel Dieu des villes d’Ostun, de Beaune, de Dijon et de Semur, dix solz tournois pour une foiz. Item, aux freres Cordeliers de Beaune, aux Cordeliers et Jacobins de Dijon, à chascun d’iceulx colleiges, cent solz tournois, et leur supplie que chascun prestre d’iceulx colleiges lui donne une messe de Requiem et les autres dient chascun un saultier. Item, il laissa aux freres Cordeliers, Jacobins, Augustins et de Nostre-Dame du Carme, à Paris, à chascun colleige, cent solz tournois et se recommanda à leurs oroisons et prieres. Item, il charga et charge Madame Jehanne de Confflans, sa femme, de departir et faire bien des biens de lui et d’elle à messire Huitasse de Confflans, chevalier, son frere, pour tant comme elle verra et sentira en sa conscience que lui et elle y soient tenus. Item, il voult et ordena que se aucune chose deffaut et est à paier et acomplir du testament de feu monsieur son pere ou de ses devanciers, dont il est chargiez, qu’il soit parfait, paié et accompli par ses executeurs et heritiers par la meilleur maniere qu’il pourront. Item, il voult et ordena que son luminaire et autres choses appartenans au fait de son obit soient faiz au regart et par l’ordenance de sesdiz executeurs, et le plus tost que l’on pourra après son enterrement, comme dit est. Item, il fit, ordena et nomma son heritier seul et pour le tout et encores fait et ordene messire Huitasse de Voudenay, chevalier, son filz, et lui recommande les ames de lui et de ses devanciers et tout son fait et aussi sa chiere compaigne et mere de sondit filz. Item, il laissa et donna, laisse et donne à touz jours perpetuelment à Guiot de Chancigny, son escuier, et aux siens, pour ce que bien et loyaulment l’a servi par l’espace d’environ trente ans, toute sa terre de Thoury soubz Charney avecques toutes les appartenances d’icelle, tant que ce que ledit testateur en tient à present comme ce que Madame Katherine de Mars en tient en douaire, parmi ce que les hoirs et successeurs d’icelui testateur pourront ravoir et rachater quant bon leur semblera ladite terre et appartenances par paiant audit Guiot à une foiz, ou à ses hoirs, la somme de trois cens frans d’or du coing du roy, nostredit seigneur, en priant et requerant au seigneur du fié d’icelle terre que il en veille mettre et recevoir en foy et hommaige ledit Guiot, pour lui, ses hoirs et aians cause ou temps avenir, selon ce que ledit fié le disirre, en voulant et ordenant que ladite terre soit délivrée audit Guiot par sesdiz executeurs et par ses hoirs et chascun d’eulx et l’en facent recevoir en foy et hommaige du seigneur du fié à leur mises et despens, tantost après son trespassement pour en joir en la manière que dit est, et que de lui il puisse entrer en foy et hommaige de ladite terre et ycelle tenir et posseder comme sienne. Item, il laissa à Boulart, son varlet, qui loyaulment l’a servi par l’espace d’environ vint ans, la somme de deux cens frans d’or à paier par chascun an prochain avenir, cent frans. Item, à Girardin de Chaumont, qui l’a servi longuement et loyaulment, il lessa autres deux cens frans à paier comme dessus. Item, il voult et ordena que ses autres varlez, gens et mesnie feussent et soient bien paiez de leurs services et salaires par sesdiz executeurs, et selon ce qu’il leur semblera que un chascun d’eulx l’aura desservi. Pour toutes lesquelles choses dessus dites et chascune d’icelles enteriner et accomplir et mettre à execution et fin deue, ledit testateur ordena, nomma et eslit ses executeurs et foy commissaires sa tres chière et amée femme et espouse madame Jehanne de Conflans, maistre Nicolas de Toulon, maistre Pierre Talepain, messire Regnaut de Crecy, chanoines d’Othun, messire Jehan, prieur de Bar-le-Regulier, et le doien de Vertuz, aux quielx ensemble, aux cinq, quatre, trois ou deux d’iceulx pour le tout il donna et octroia plain pouvoir et auctorité de enteriner et accomplir et mettre à execution ce sien present testament et toutes les choses dessus dites et chascune d’icelles, selon leur fourme et teneur, et de faire tout ce que bons et loyaulx executeurs peuent et doivent faire. Et laissa à chascun de sesdiz executeurs qui de sadite execution se chargeront et entremettront la somme de trente frans d’or, et se dessaisi et devesti ledit testateur de tous ses biens meubles et immeubles, quiex et ou qu’il soient, es mains de sesdiz executeurs, des cinq, quatre, trois ou deux d’iceulx, et leur bailla et baille par la teneur de ces presentes la possession et saisine pour accomplir son present testament et ordenance de derrenière voulenté, que il voult valoir et tenir par droit de testament, de codicille, de derraine voulenté et autrement, en la meillieur maniere que mieux valoir et tenir pourra et devra, en rappellant et mettant du tout au neant tous autres testamens et codicilles par lui faiz et ordennez par avant la date de ces presentes, et ne veult mie que sondit filz et hoir puisse avoir ladite execution par benefice de coustume ou autrement, maiz demourra à sesdiz executeurs, et pour le sien present testament enteriner et accomplir ledit testateur obliga tous ses biens et les biens de ses hoirs et successeurs, meubles et immeubles quelxconques, les quieulx, ensemble tout le fait de son execution, il soubzmist à la juridiction et contrainte de la court du parlement du roy, nostre sire, à Paris, et de toutes autres justices et juridictions quelconques, soubz qui ils seront et pourront estre trouvez. Item, encores il voult et ordena que un chascun preudomme et preudefemme digne de foy, qui aucune chose lui demandera, soit creuz par son serement jusques à dix solz tournois, et s’il y a un bon tesmoing avecques lui, qu’il soit creuz jusques à vint solz tournois. En tesmoing de ce, nous, à la relacion desdiz notaires jurez, avons mis à ces lettres le seel de ladite prevosté de Paris, l’an de grace mil trois cens et quatre-vins, le venredi quatriesme jours du moys de may. N. SENEBOUT.